આ ઉપરાંત કંપની ખોલવા માટે ટ્રેડમાર્ક રજિસ્ટ્રેશનથી લઈને વીજળીનું કનેક્શન મળે ત્યાં સુધીની પ્રક્રિયામાં ઝડપ કરવા માટે કોર્પોરેટ અફેર્સ મિનિસ્ટ્રીને જણાવાયું છે. ઉત્પાદનોને સાચવવા માટે ગોડાઉન અને એક જગ્યાએથી બીજી જગ્યાએ કાચો અને તૈયાર માલ પહોંચાડવા માટે ઉત્તમ રસ્તા અને ટ્રાન્સપોર્ટેશન માટે કોમર્સ મિનિસ્ટ્રીને જણાવાયું છે. રેલવે દ્વારા વધારે પરિવહન થાય તો કોસ્ટ પણ નીચી આવે. આ સિવાય ફેક્ટરી બાંધવા માટે બાંધકામ માટે જરૂરી પરવાનગીઓ ઝડપથી મળવી જોઈએ. આ વિષય રાજ્યોનો છે એટલે કેન્દ્ર સરકારે રાજ્ય સરકારોને પણ સમજાવવાનું શરૂ કર્યું છે. આવા સુધારાઓના કારણે વર્લ્ડ રેન્કિંગમાં ફાયદો થાય છે, પણ સાથોસાથ આંતરિક વેપારમાં પણ ફાયદો થાય છે. રાજ્ય સરકારો આ વાત સમજે તો વિદેશી મૂડીરોકાણ ઉપરાંત સ્થાનિક રોકાણ પણ વધે અને આર્થિક ગતિવિધિઓ વધે. આ બધી બાબતો રાજકારણથી પર છે તેવું સરકારોને સમજાવવું મુશ્કેલ હોય છે. જેમ કે જેટલીએ એવું ક્યાં કહેવાની જરૂર હતી કે ઇઝ ઓફ ડુઇંગ કરપ્શન સામે અમારું ઇઝ ઓફ ડુઇંગ બિઝનેસ છે. રાજકારણીઓની આવી ટૂંકી દૃષ્ટિથી જ વેપારી વર્ગ વાજ આવી ગયો છે. તેના કારણે બિઝનેક ક્લાસ જ ખુશ નથી. સરકારો થોડી વાર રાજકારણને બાજુએ રાખીને ઇઝ ઓફ ડુઇંગ બિઝનેસ માટે જ કામ કરે તો રેન્કિંગ સુધરશે અને વેપારીઓ પણ ખુશ થશે તો પેલો ભૂતાનવાળો હેપિનેસ ઇન્ડેક્સ પણ સુધરશે.